אנטון חסינק

אנתוניוס יוהאנס חסינק (בהולנדית: Anthonius Johannes Geesink; ‏ 6 באפריל 1934 - 27 באוגוסט 2010) היה ג'ודוקא הולנדי בדרגת דאן 10. אלוף אולימפי (טוקיו 1964), פעמיים ברציפות אלוף עולם (פריז 1961 וריו דה ז'ניירו 1965) ואלוף אירופה, זכה ב-21 מדליות זהב (1952–1967). הוא היה הג'ודוקא הלא-יפני הראשון שזכה במדליית זהב באליפות העולם. חסינק השתתף לראשונה באליפות אירופה בשנת 1951 כאשר היה בן 17 וזכה במדליית הכסף בקטגוריה שבה השתתף לאחר שהגיע עד הגמר והפסיד למישל דופרה הצרפתי. באליפות אירופה שנה לאחר מכן הוא זכה במדליית הזהב. עד שנת 1967 הספיק לזכות ב-21 מדליות זהב, 2 מדליות כסף ושתי מדליות ארד באליפויות אירופה. חסינק הגיע לשיא זה מאחר שיכל להשתתף כמעט כל שנה בשתי קטגוריות, (קטגוריית המשקל מעל 80 ק"ג וקטגוריית המשקל הפתוח). באליפות העולם בשנת 1956, אשר הייתה אליפות העולם הראשונה בג'ודו, הייתה רק קטגוריית משקל אחת, קטגוריית המשקל הפתוח. חסינק הגיע עד שלב חצי הגמר והפסיד ליפני יושיהיקו יושימאטסו אך זכה במדליית הארד. באליפות העולם בשנת 1961 בפריז, חסינק כבר היה בדרגת דאן 5. הוא זכה במדליית הזהב לאחר ניצחון בגמר על אלוף העולם המכהן, היפני קוג'י סונה. הוא הפך לג'ודוקא הלא-יפני הראשון שזוכה בתואר אלוף העולם. תחרויות ג'ודו נערכו לראשונה במסגרת המשחקים האולימפיים באולימפיאדת טוקיו 1964, במדינה בה נולד ענף הספורט. בתחרות היו ארבע קטגוריות משקל ולמרות שיפן זכתה בשלוש מהם בזהב (קל, בינוני וכבד), אנטון חסינק היה זה שזכה במדליית הזהב בקטגוריית המשקל הפתוח לאחר שניצח בגמר את אקיו קמינאגה היפני לעיני הקהל הביתי שלו. באליפות העולם בשנת 1965 שנערכה בריו דה ז'ניירו, חסינק התחרה בקטגוריית המשקל מעל 80 ק"ג וזכה במדליית הזהב כשניצח בגמר את היפני מיטסו מאטסונגה. לאחר שזכה באליפות אירופה בשנת 1967, החליט חסינק לפרוש מג'ודו בגיל 33. אנטון חסינק היה ג'ודוקא בדרגת דאן 10 (אנ') ומהמעטים שהוכרו בזאת על ידי איגוד הג'ודו העולמי. לעומת זאת, הקודוקאן לא הכיר בזאת. קידומים מדרגת דאן 6 ועד דאן 10 הוענקו על שירות ותרומה לענף הג'ודו. הקודוקאן לא העניק את דרגת דאן 10 למישהו מחוץ ליפן. באוקטובר 1973, ג'יאנט באבא (אנ'), הבעלים של טורניר ההיאבקות היפני הפופולרי 'All Japan Pro Wrestling' גייס את חסינק להצטרף לטורניר. באבא שלח אותו לאמרילו שבטקסס, שם קיבל אימונים מטרי פאנק במשך כחודש. חסינק השתתף בתחרויות 'All Japan Pro Wrestling' המקצועי בין השנים 1973-1978 כמתאבק אורח פופולרי. בין יריביו הבולטים של חסינק בתחום ההיאבקות נמנים: ברונו סמרטינו האיטלקי, גורילה מונסון, דיק מורדוך, דורי פאנק, בובי דאנקום, הסמל סלוטר, דון ליאו ג'ונת'ן וג'אמבו צורוטה. בשנת 1987, הוא הפך לחבר בהנהלת הוועד האולימפי בהולנד ולחבר הוועד האולימפי הבינלאומי (IOC). חסינק היה בין חברי הוועד האולימפי הבינלאומי שנחשדו בקבלת שוחד במהלך הסקנדל סביב בחירת סולט לייק סיטי כעיר המארחת של אולימפיאדת החורף 2002. שמו של חסינק נוקה על ידי הוועד האולימפי הבינלאומי אשר בכל זאת נתן לו אזהרה בגין מראית העין לניגוד אינטרסים, דבר אשר יכל לפגוע במוניטין של הוועד האולימפי הבינלאומי. בשנת 1997, ממשלת יפן העניקה לחסינק את עיטור מסדר האוצר הקדוש. בעיר הולדתו אוטרכט, נקרא רחוב על שמו - זהו הרחוב בו התגורר חסינק זמן מה עד מותו באוגוסט 2010. ב-29 בינואר 2000, אוניברסיטת קוקושיקן מטוקיו, הידועה בחינוך הספורט שלה ואשר ארבעה מבוגריה הם זוכי מדליית זהב אולימפית בג'ודו, העניקה לו את התואר דוקטור לשם כבוד לצד דברי השבח: "ヘーシンク氏は、一九六四年東京オリンピックにおいて、柔道無差別級で外国人選手として初めて金メダルを獲得し、その後、武道精神をもって国際平和に貢献するとともにオランダ・日本両国民の文化交流・友好関係の促進に努め、また柔道を教育学や生体学的角度から研究し、その普及発展のために尽力された。 武道の精神を重視する本大学は、柔道の国際的普及における同氏の功績を讃え、国士舘大学名誉博士の学位を贈呈した。" "במשחקים האולימפיים בטוקיו 1964, מר. חסינק זכה במדליית הזהב בקטגוריית המשקל הפתוח כלא-יפני הראשון. מאז, ועם רוח הבודו, הוא תרם לשלום הבין-לאומי ועודד חילופי תרבויות וחברויות בעמים של הולנד ויפן. יתר על כן, הוא חקר את הג'ודו לאור החינוך והסומטולוגיה והיה מסור להתרחבותו והתפתחותו. לאות הוקרה על תרומתו להתרחבות העולמית של הג'ודו, אוניברסיטה זו, כגוף שמוקיר את רוח הבודו, העניקה לו את התואר דוקטור לשם כבוד של אוניברסיטת קוקושיקן." מדיה וקבצים בנושא אנטון חסינק בוויקישיתוף אנטון חסינק, באתר olympedia.org אנטון חסינק, באתר United World Wrestling אנטון חסינק, באתר איגוד הג'ודו העולמי אנטון חסינק, באתר JudoInside.com אנטון חסינק, באתר אנציקלופדיה בריטניקה (באנגלית) אנטון חסינק, באתר "Find a Grave" (באנגלית) פרופיל וסטטיסטיקות אודות הג'ודוקא באתר sports-reference.com מידע על הג'ודוקא באתר JudoInside. ‏ מגזין Black Belt חלק 2, מרץ 1964, עמ' 27 ‏ מגזין Black Belt חלק 1, אפריל 1962, עמ' 7, 64 מסאו טקהאשי, ‏Mastering Judo, ‏ 2005, עמ' 7 מכון הג'ודו העתיק בעולם. ריצ'רד גולדשטיין, ‏Anton Geesink, Medalist Who Helped Popularize Judo, Dies at 76, ניו יורק טיימס, 31 באוגוסט 2010 דרך הלוחם, דומה לבושידו